Kiryas Joel

Kiryas Joel (jidiš קרית יואל) on küla (village) USAs New Yorgi osariigis Orange'i maakonnas, mille halduspiirid ühtivad Palm Tree vallaga ja neil on sama omavalitsus. 2020. aasta rahvaloenduse järgi oli elanike arv 32 954, võrreldes 2010. aastaga (20 175) 63.3-protsendine suurenemine. 2021. aastaks hinnati elanike arv olevat suurenenud 36 229le. Pea kõik Kiryas Joeli elanikud on hassiidi juudid, kes kuuluvad Satmari sekti. USA statistikaameti (Census Bureau) andmeil on Kiryas Joel kõikide USA asulate noorima elanike keskmise vanusega - 13 aastat. Keskmine vanus ja rahvaarvu kiire kasv tulenevad hassiitlike juutide suurtest peredest. Kiryas Joeli on nimetatud Satmari rebbe, rabi Joel Teitelbaumi (1887-1979) järgi, kes oli pärit Szatmarist Ungaris (täna Satu Mare Rumeenias) ja teise maailmasõja järel taastas Satmari hassiididünastia. 1947. aastal kolisid Teitelbaum ja tema järgijad New Yorki Williamsburgi Brooklynis, kuni 1970. aastatel otsustas ta üha kasvava kogukonnaga kolida Monroesse Orange'i maakonnas, mis oli tema arvates rohkem eemal välismaailma kahjulikest mõjudest ja ebamoraalsusest, kuid samas lähedal suurlinna kaubanduskeskusele. Esimene maaost Kiryas Joelis toimus 1970. aastate algul, 1974. aasta suvel elas seal juba 14 hassiidipere. Kui Teitelbaum 1979. aastal suri, oli ta esimene, kes maeti Kiryas Joeli kalmistule. Tema matustel osales väidetavalt ligi 100 000 leinajat. On arvatud, et kõik külanõukogu ja koolinõukogu valimiste kandidaadid peavad esmalt saama küla pearabi Aaron Teitelbaumi (Joel Teitelbaumi vennapojapoeg) heakskiidu. 2010. aastate keskel kasvasid Kiryas Joeli hassiidikogukonna ja Monroe valla vahelised vastuolud, kuna Kiryas Joel kasvas plahvatuslikult hassiitide suurte perede tõttu ja vajas rohkem maad. Konflikt lahendati rahumeelselt kokkuleppega, mille kohaselt Kiryas Joel eraldus Monroe vallast ja moodustas uue, omaette Palm Tree valla. Eraldumine jõustus 1. jaanuaril 2019. Palm Tree nimi tuleneb jällegi rabi Teitelbaumilt - teitel tähendab jidišis datlipalmi ja baum puud. Kiryas Joel on suurima ungari päritolu elanike osakaaluga asula USAs (19%). Enamiku Kiryas Joeli elanike emakeeleks on jidiš, mis on koduseks keeleks 91.5% elanikest. 2000. aasta rahvaloenduse tulemusel rääkis 46% elanikest inglise keelt kas mitte väga hästi (not well) või üldse mitte (not at all). Kiryas Joelis järgitakse rangeid juuditavasid, tervitussilt palub külastajatel riietuda konservatiivselt ning järgida soolist eraldatust avalikes kohtades. Statistikaameti andmeil elas Kiryas Joelis allpool vaesuspiiri 61.7% peredest ja 62.2% elanikest, kaasa arvatud 63.9% alla 18-aastastest ja 50.5% üle 65-aastastest, mis on USA kõrgeim näitaja. Üle 40% saavad riiklikku toiduabi (food stamps). Samas märkis 2011. aasta New York Timesi artikkel, et vaatamata Kiryas Joeli statistiliselt kõrgetele vaesusnäitajatele, ei ole seal üldse aguleid ega kodutuid, keegi ei ole räpaselt riides ega ei pea nälgima, ning kuritegevus on praktiliselt olematu. Hassiidi tavade kohaselt naised Kiryas Joelis ei tarvita rasestumisvastaseid vahendeid, abielluvad noorelt, ning abiellumise järel jäävad Kiryas Joeli ja loovad suuri peresid, lisaks ka peale teise lapse sündi enam kodust väljaspool ei tööta, mistõttu on enamus Kiryas Joeli peredest vaid ühe leivateenijaga, kuid paljude lastega. Sellest tulenevate vaesusnäitajate tõttu kvalifitseeruvadki paljud Kiryas Joeli elanikud sotsiaalhoolekande abirahadele, tavaliselt on ühes Kiryas Joeli majapidamises kuus inimest, aga ka 8-10-lapselised pered pole haruldased. Enamus Kiryas Joeli lastest käivad juudi erakoolides (ješivades). Štetl Kiersz, Andy. "Here's The Youngest Town In Every State". Business Insider (Ameerika inglise). Vaadatud 30. juunil 2023. "Top 100 cities with youngest residents". www.city-data.com. Vaadatud 30. juunil 2023. "Neighbors riled as insular Hasidic village seeks to expand – The Korea Times" (Ameerika inglise). Vaadatud 30. juunil 2023. "Rabbi Joel Teitelbaum Dies at 92; Leader of the Satmar Hasidic Sect". The New York Times (Ameerika inglise). 20. august 1979. ISSN 0362-4331. Vaadatud 30. juunil 2023. "Data Center Results". web.archive.org. 3. veebruar 2009. Originaali arhiivikoopia seisuga 3. veebruar 2009. Vaadatud 30. juunil 2023.{{netiviide}}: CS1 hooldus: robot: algse URL-i olek teadmata (link) "Hasidic Jews in upstate New York". The Economist. ISSN 0013-0613. Vaadatud 30. juunil 2023. Roberts, Sam (21. aprill 2011). "A Village With the Numbers, Not the Image, of the Poorest Place". The New York Times (Ameerika inglise). ISSN 0362-4331. Vaadatud 30. juunil 2023. Santos, Fernanda (27. august 2006). "Reverberations of a Baby Boom". The New York Times (Ameerika inglise). ISSN 0362-4331. Vaadatud 30. juunil 2023. "The Journal News". www.lohud.com. Vaadatud 30. juunil 2023.